Kansa soek Vonkelvrou 2012 | George Herald
Kansa soek Vonkelvrou 2012
SUID-KAAP NUUS - Dit is weer tyd om die Kansa Vonkelvrou van die jaar aan te wys.
Volgens Helen Thomas, gemeenskapsmobiliseerder vir die streek, is 'n vonkelvrou iemand wat die geleenthede raaksien om fondse in te samel deur die reël van funksies of enige ander kreatiewe wyse. "Instansies of besighede kan die projek sien as 'n geleent-heid om spanbou aan te wakker en iemand in die organisasie of gemeenskap te nomineer om die projek te bestuur.
Die vroue wat teen die sperdatum die meeste fondse vir Kansa ingesamel het, sal met die titel wegstap," sê sy.
Kansa wil vroue in die gemeenskap op hierdie manier die geleentheid bied om betrokke te raak by die stryd teen kanker en om 'n verskil in die gemeenskap te maak. Hulle dienste is vir almal in die George-gemeenskap beskikbaar en word grootliks gratis aan pasiënte verskaf.
"Ten einde 'n sukses van die Vonkelvrou-geleentheid te maak, word 'n vriendelike be-roep op organisasies, skole, besighede, kerke en die gemeenskap gedoen om 'n dinamiese persoon te nomineer wat in aanmerking sal kom vir prestige-toekenning. By die geleentheid sal die onderneming ook mediadekking kry en die 'Vonkelvrou' en haar naaswenners sal met fantastiese pryse vir hulle harde werk beloon word. Die organisasie wat die wennominasie instuur, sal ook erkenning ontvang. Hierdie geleentheid word beplan vir 8 September in die burgersentrum in George.
"September en Oktober is vrouegesondheidsmaande by Kansa en ons wil graag vroue van alle gemeenskappe uitnooi om deel van die projek te wees. Die konsep is gebaseer op die bekende debutantefunksie wat deur baie van ons in die gemeenskap aangebied word," sê Thomas.
Nominasies moet die Kansa-kantore nie later as 30 Maart bereik nie. Alle verdere inligting sal dan aan die kandidate verskaf word.